Сяргей Раманаў у Буйновічах чалавек вядомы. Былы вясковы настаўнік з амаль 20-гадовым стажам, па адукацыі філолаг, пасля закрыцця мясцовай школы ўзяў і перасеў за руль школьнага аўтобуса. Прычым дзеля гэтага прайшоў навучанне ў аўташколе і атрымаў адпаведную катэгорыю правоў вадзіцеля. “Галоўнае — без справы не сядзець. У сельскай мясцовасці гультайства — бяда”, — казаў Раманаў. Разам з тым класічны гуманітарый і яго сын захапіліся зборкай трактароў і аўтамабіляў. “Што там незразумелага ў тэхніцы? Варта аднойчы адкрыць невядомы агрэгат, зазірнуць унутр, і прынцып работы становіцца ясным”, — усміхаецца Сяргей, выціраючы рукі рыззём. Ён вось толькі дэманстраваў хадавыя якасці свайго “дракона” — міні-трактара, сабранага тут жа, у гаражы, усяго за два летнія месяцы.